หลังหนูฉีดยาคุมแบบ 1 เดือนเข็มที่ 2 วันที่ 22 แต่ประจำเดือนยังไม่มา แต่ก็ก่อนหน้านี้มีอะไรกับแฟนแล้วกินยาคุมฉุกเฉินแล้วมีเลือดออกมาเยอะมาก เป็นเวลา 3 วันค่ะ และหลังจากนั้นหนูได้มีอะไรกับแฟนในวันที่ 25 ตอนแรกใส่สดแล้วพอเขาใกล้แตกเขาก็ใส่ถุงยาง มีโอกาสท้องมั้ยคะ ปล.เขาเป็นคนไม่มีน้ำหล่อเลื่อนเลยค่ะ ตอนนี้ประจำเดือนยังไม่มาเลยค่ะเกิน 7 วันแล้ว
สวัสดีค่ะ งาน,หากฉีดยาคุมกำเนิดเป็นเข็มที่ 2 โดยเป็นการฉีดต่อเนื่องมาจากเข็มแรก และได้ไปฉีดตามกำหนดนัด ยาฉีดก็จะออกฤทธิ์ในการป้องกันการตั้งครรภ์ได้ต่อเนื่อง โดยจะช่วยป้องกันการตั้งครรภ์ได้ตั้งแต่วันแรกที่ฉีดค่ะ ดังนั้น โอกาสในการตั้งครรภ์จึงมีน้อยมาก และในระหว่างที่ยังฉีดยาคุมกำเนิดอยู่ ไม่จำเป็นต้องทานยาคุมฉุกเฉินไป เพราะยาคุมฉุกเฉินนั้นมีประสิทธิภาพต่ำกว่ายาคุมกำเนิด จึงไม่ได้ช่วยเพิ่มประสิทธิภาพในการป้องกันการตั้งครรภ์แต่อย่างใด ในทางตรงข้าม อาจทำให้ได้รับผลข้างเคียงเพิ่มมากขึ้น ซึ่งการที่มีเลือดออกมา โดยที่ไม่ใช่ช่วงที่ประจำเดือนควรจะมา (ปกติประจำเดือนควรจะมาในช่วงสัปดาห์ที่ 4 ของการฉีดยาคุมชนิด 1 เดือน) ก็น่าจะเกิดจากผลของยาคุมฉุกเฉินได้ค่ะ และการที่ทานยาไป ก็อาจมีผลทำให้ประจำเดือนที่ควรจะมา ไม่มาได้ค่ะ ซึ่งหากประจำเดือนไม่มา ก็ไม่จำเป็นต้องทำอะไร เพียงแต่หลังจากนี้ ก็ไม่ควรทานยาคุมฉุกเฉินไปอีก และไปฉีดยาคุมเข็มที่ 3 ตามกำหนดนัดค่ะ อย่างไรก็ตาม หากกังวลว่าจะมีการตั้งครรภ์หรือไม่ ก็ให้ตรวจหาการตั้งครรภ์ดูค่ะ